Baráttan gegn loftslagsvá ; einn hvalur á við fimmtán hundruð tré Alþjóðagjaldeyrissjóðurinn , IMF ( International Monetary Fund ) , vinnur ekki aðeins með bókstaflegum hætti að efnahags - og gjaldeyrismálum , heldur beitir sjóðurinn sér líka - í miklum mæli - fyrir ýmiss konar rannsóknum og greiningum á öðrum sviðum , sem hafa óbein en oft mikil áhrif á alþjóðleg efnahagsmál . Sjóðurinn hefur lagt sig sérstaklega fram um að rannsaka loftslagsvána , enda er hún vissulega stærsta einstaka vandamálið og áskorunin , sem við mannkyninu blasir . Hamfarahlýnunin , með þeim loftslags - og veðrasviptingum - flóðum , þurrkum og fárviðrum - sem henni fylgja , er allt í senn afkomumál , velferðarmál og stórfellt efnahagsmál fyrir fólk víða um heim . Á dögunum gaf IMF út rannsóknarskýrslu um þetta efni með yfirskriftinni „ Nature’s Solution to Climate Change ” ; Lausn náttúrunnar sjálfrar á loftslagsvánni . Rannsóknin sýnir meðal annars fram á , að stórhveli taka til sín og geyma í búknum að meðaltali 33 tonn af CO2 , sem jafngildir geymsluþoli um 1.500 fullvaxinna trjáa á kolefni . Þegar dýrin deyja , sökkva þau niður á hafsbotn og taka kolvetnið með sér , þar sem það geymist í áratugi eða aldir og leysist svo upp . Rannsóknin leiðir líka í ljós , að næringarríkur úrgangur hvala er aðalfæða plöntusvifsins í hafinu , sem aftur framleiðir um helming alls súrefnis í lofthjúpnum . Framlag plöntusvifsins í hafinu er jafngildi fjögurra Amazon-regnskóga , hvað varðar kolefnisbindingu og loftslagsvernd . Amazon skógarnir eru þó oft kallaðir lungu jarðarinnar , enda auðvitað feyki þýðingarmiklir líka . IMF reiknar út verðgildi hvers stórhvelis í þessu ljósi , en ljóst er , að baráttan við loftslagsmengunina mun kosta mikla fjármuni . Sú staðreynd , svo og verulegt verðgildi hvala fyrir náttúru , lífríki og upplifun ferða - og heimamanna á hvalasvæðum , er tekin með í reikninginn . IMF kemst að þeirri niðurstöðu , að hvert stórhveli hafi verðgildi upp á a.m.k. 2 milljónir Bandaríkjadala eða um 250 milljónir ísl. króna . Kristján Þór Júlíusson , sjávarútvegsráðherra , leyfði fyrr á þessu ári - með fulltingi ríkisstjórnar Katrínar Jakobsdóttur - dráp á 1.045 langreyðum og 1.085 hrefnum á árunum 2019 - 2023 . Á grundvelli verðmats IMF hafa þessar langreyðar verðgildi upp á 260 milljarða ísl. króna , en bæta verður 50 milljörðum króna við vegna hrefnanna . Samtals er verðmæti þeirra hvala , sem sjávarútvegs-ráðherra og ríkisstjórn leyfa veiðar á , fram til 2023 , þannig um 310 milljarðar króna . Hin hliðin á þessum hvalveiðikvóta ríkisstjórnarinnar er sú staðreynd , að til að bæta það tjón á loftslagsgæðum , sem dráp á 1.045 langreyðum og 1.085 hrefnum myndi valda , þyrfti að rækta og byggja upp skóg 2,0 milljón trjáa . Hversu mörg fullvaxin tré skyldu vera á Íslandi í dag ? Hér má einnig minna á , að Ísland er eina land veraldar , sem leyfir og stundar dráp á stórhveli , langreyði . Þegar til þess er litið , að langreyðaveiðar Hvals hf hafa síðustu áratugi verið reknar með tapi - svo að ekki sé talað um það heiftarlega dýraníð , sem veiðarnar byggja á – drápsaðferðir og drápstækni eru að miklu leyti frá 1950 - og þá stórfelldu skemmd á ímynd lands og þjóðar , sem veiðum fylgir - verður þessi leyfisveiting ríkisstjórnar Katrínar Jakobsdóttur að flokkast undir forkastanlega gjörð , sem er þeim , sem að henni standa , til hneisu og vansæmdar . Hér má líka velta upp þeirri spurningu , hvernig æðsta menntastofnun landsins , Háskóli Íslands , gat komizt að þeim niðurstöðum í hvalveiðimálum , sem fram koma í skýrslu Hagfræðistofnunar skólans frá janúar 2018 . Býr Háskóli Íslands virkilega ekki yfir meiri þekkingu – eru sjávar - og umhverfisvísindi þar ekki á hærra stigi – eða réðu þar önnur sjónarmið för ? Nefna má , að grunnupplýsingar um mikilvægi hvala fyrir lífríkið og lofthjúpinn hafa legið fyrir í um a.m.k. 5 - 10 ára skeið . Var m.a. á það bent á ráðstefnu um hvali , sem haldinn var hér í Öskju í apríl 2017 . Mér finnst fara vel á því , að ljúka þessum skrifum með tilvitnun í einn helzta snilling þjóðarinnar , Jóhannes S. Kjarval , sem elskaði hvali og sá fyrir og skildi mikilvægi þeirra fyrir lífríkið og jörðina löngu á undan öðrum : „ Hið stóra hjarta heimssálarinnar , hvalanna , sortjerar undir tónbylgjum , sem mundu glatast þessum hnetti ef við högum okkur verr en óvitar ” ( Hvalasagan ( 1956 ) ) . Verr en óvitar !